*Likumprojekts*

**Arhitektūras likums**

**I nodaļa**

**Vispārīgie noteikumi**

**1.pants. Likumā lietotie termini**

Likumā ir lietoti šādi termini:

1) **arhitekts** – radošs speciālists, kurš ieguvis šajā likumā paredzēto izglītību;

2) **arhitektūra** – vides veidošanas māksla, kas aptver mākslinieciskos, estētiskos, funkcionālos, materiālos, tehniskos, tehnoloģiskos, konstruktīvos, organizatoriskos, sociālos, ekoloģiskos un ekonomiskos jautājumus visos līmeņos – no teritorijas plānošanas un pilsētbūvniecības līdz atsevišķām ēkām un būvēm un to ārējam un iekšējam izveidojumam, labiekārtojumam un aprīkojumam;

3) **arhitektoniski telpiskā vide –** jebkuraplānota, ar būvniecības paņēmieniem veidota telpiskā vide;

4) **arhitektoniskais veidols** – būves telpisko un estētisko īpašību kopums, kas nosaka tās individualitāti;

5) **sertificēts arhitekts** – arhitekts, kurš ieguvis patstāvīgas prakses tiesības arhitektūras jomā, saņemot arhitekta prakses sertifikātu normatīvajos aktos noteiktajā kārtībā.

**2.pants. Likuma mērķis**

Likuma mērķis ir augstas kvalitātes *būvkultūras*, kā arī ilgtspējīgas un kvalitatīvas arhitektoniski telpiskās vides veidošana, lai nodrošinātu ikviena tiesības dzīvot labvēlīgā vidē.

**3.pants. Likuma darbības joma**

Likums nosaka arhitektūras principus un par to īstenošanu atbildīgās institūcijas, kā arī reglamentē arhitekta profesiju un nosaka tās pašpārvaldes kārtību.

**4.pants. Arhitektūras principi**

Arhitektūrā ievēro šādus principus:

1) arhitektoniskās kvalitātes principu, saskaņā ar kuru būves projektē, līdzsvarojot būvniecības funkcionālos, estētiskos, sociālos, kultūrvēsturiskos, tehnoloģiskos un ekonomiskos aspektus, kā arī būvniecības ierosinātāja un sabiedrības intereses, respektējot dabas vai pilsētas ainavas individuālo identitāti, izceļot un organiski iekļaujot kultūrvidē, tādējādi to bagātinot un veidojot kvalitatīvu dzīves telpu;

2) kvalitātes un izcilības principu, saskaņā ar kuru projektēšana un būvdarbi tiek veikti ar mērķi atrast un īstenot konkrētajai situācijai vispiemērotāko risinājumu;

3) profesionalitātes principu, saskaņā ar kuru arhitektūrā jāvadās atbilstoši kompetences līmenim un ētikas normām;

4) ilgtspējības principu, saskaņā ar kuru tiek veidoti videi draudzīgi, ekonomiski efektīvi un sociāli atbildīgi risinājumi, kas nodrošina to pilnvērtīgu funkcionēšanu un attīstību arī nākotnē;

5) sadarbības un līdzdalības principu, saskaņā ar kuru kvalitatīvas arhitektūras un dzīves telpas veidošanā iesaista sabiedrību, tajā skaitā arī publiskās pārvaldes institūcijas, nevalstiskās organizācijas un dažādas interešu grupas;

6) vienlīdzīgu iespēju principu, nodrošinot ikvienam sabiedrības loceklim pieejamu vidi un vienlīdzīgas līdzdarbības iespējas.

**II nodaļa**

**Atbildīgās institūcijas un pilnvarotās nevalstiskās organizācijas**

**5.pants. Valsts pārvaldes iestāžu kompetence arhitektūras jomā**

(1) Vispārējo arhitektūras nozares pārraudzību un koordināciju nodrošina Kultūras ministrija − par arhitektūras nozari atbildīgā ministrija. Kultūras ministrija izstrādā vienotu valsts politiku arhitektūras jomā un nodrošina šīs politikas īstenošanu.

(2) Veicot šā panta pirmajā daļā noteiktos uzdevumus, Kultūras ministrija:

1) izstrādā politikas plānošanas dokumentus arhitektūras jomā;

2) izstrādā priekšlikumus arhitektūras jomas normatīvo aktu pilnveidošanai;

3) sadarbībā ar Ekonomikas ministriju izstrādā šajā likumā paredzētos Ministru kabineta noteikumus;

4) veicina nozares attīstību, tajā skaitā uzkrājot nozares informāciju un nodrošinot tās apriti dažādām mērķauditorijām, kā arī profesionālās pilnveides iespējas.

(3) Nozaru ministrijas un to padotības iestādes uzdevumus arhitektūras jomā veic atbilstoši normatīvajos aktos noteiktajai kompetencei.

(4) Šā panta otras daļas 4.punktā noteiktos uzdevumus var deleģēt arhitektūras nozares profesionālai radošai organizācijai.

**6.pants. Nacionālā arhitektūras padome**

(1) Nacionālā arhitektūras padome ir konsultatīva institūcija, kuras darbības mērķis ir veicināt institūciju sadarbību un lēmumu pieņemšanu jautājumos, kas saistīti ar arhitektūras nozares attīstību un kvalitatīvas arhitektoniski telpiskās vides veidošanu Latvijā, kā arī valsts pārvaldes un arhitektūras nozares sadarbību. Nacionālās arhitektūras padomes nolikumu apstiprina Ministru kabinets. Nacionālās arhitektūras padomes pārstāvjus saskaņā ar nolikumu apstiprina kultūras ministrs.

(2) Nacionālās arhitektūras padomes sekretariāta funkcijas pilda Kultūras ministrija.

**7.pants. Vietējās pašvaldības kompetence**

Likuma izpildei vietējā pašvaldība:

1) kontrolē un nodrošina arhitektoniskās kvalitātes principa ievērošanu teritorijas plānošanā un pilsētbūvniecībā;

2) nodrošina pilsētas arhitekta dienesta izveidi šā likuma 8.panta pirmajā daļā noteiktajos gadījumos;

3) nodrošina būvvalžu arhitektu profesionālās izaugsmes un tālākizglītības iespējas.

**8.pants. Pilsētas arhitekts**

(1) Lai sekmētu augstas kvalitātes *būvkultūras* veidošanu, kā arī arhitektoniskās kvalitātes un citu šajā likumā noteikto arhitektūras principu ievērošanu, valstspilsētās pašvaldība izveido pilsētas arhitekta dienestu, kuru vada pilsētas arhitekts.

(2) Citām pilsētām ir tiesības izveidot pilsētas arhitekta dienestu pēc nepieciešamības. Pilsētas arhitekta dienests var veikt šajā pantā noteiktos uzdevumus arī citu pašvaldību teritorijā, ja to paredz starp pašvaldībām noslēgts deleģēšanas līgums.

(3) Par pilsētas arhitektu var iecelt arhitektu ar nevainojamu reputāciju, kura pieredze profesijā ir vismaz desmit gadi vai kā sertificētam arhitektam vismaz pieci gadi.

(4) Pilsētas arhitektam ir tiesības izveidot konsultatīvu institūciju, kuras sastāvā tiek iekļauti novada būvvaldes pārstāvji, arhitekti un citi speciālisti, kuru kompetence un profesionālā pieredze sniedz atbalstu pilsētas arhitekta dienestam noteikto uzdevumu izpildē.

(5) Pilsētas arhitekta dienestam ir šādi uzdevumi:

1) pārraudzīt arhitektoniskās kvalitātes principa ievērošanu, tajā skaitā izskatīt būvniecības ieceres atbilstību arhitektoniskās kvalitātes principam, iekļaušanos ainavā un apbūvē;

2) piedalīties teritorijas attīstības plānošanas dokumentu izstrādē, nosakot tās teritorijas, kuras plānošanas dokumentos norādāmas kā tādas, kuru apbūvei nepieciešams arhitektūras konkurss, kā arī teritorijas ar īpašiem noteikumiem arhitektoniskās kvalitātes saglabāšanai un nodrošināšanai;

3) sniegt viedokli par pilsētas teritorijas attīstības plānošanas dokumentu projektiem pirms to nodošanas publiskai apspriešanai;

4) piedalīties attiecīgās pašvaldības organizēta arhitektūras konkursa žūrijā.

(6) Pilsētas arhitekta dienests pēc pilsētas galvenā arhitekta iniciatīvas, būvvaldes ierosinājuma vai gadījumos, kad to paredz normatīvie akti, sniedz būvvaldei atzinumu (starplēmumu Administratīvā procesa likuma izpratnē) par arhitektoniskās kvalitātes principa ievērošanu attiecībā uz konkrētu būvniecības ieceri.

**9.pants. Arhitektu profesionālās radošās organizācijas**

(1) Arhitektu profesionālās radošās organizācijas reģistrējas saskaņā ar Radošo personu statusa un profesionālo radošo organizāciju likumu.

(2) Arhitektu profesionālās radošās organizācijas apvieno arhitektus ar mērķi veicināt arhitektu radošo darbību, tālākizglītību un sadarbību, stiprināt arhitektūras lomu sabiedrībā, atpazīstamību un konkurētspēju starptautiskā līmenī.

(3) Lai nodrošinātu visu arhitektu sadarbību un arhitekta profesijas prestižu profesionālajās radošajās organizācijās, kuras reģistrētas kā arhitektūras jomu pārstāvošas un kurās vairākums biedru ir arhitekti, ir tiesības atļaut lietot arhitekta profesijas nosaukumu arhitektiem, kas nav sertificēti.

**III nodaļa**

**Latvijas Arhitektu kolēģija**

**10.pants. Latvijas Arhitektu kolēģija**

(1) Latvijas Arhitektu kolēģija ir neatkarīga sertificētu arhitektu pašpārvaldes institūcija – autonoms pašpārvaldes publisko tiesību subjekts, kuras mērķis ir nodrošināt arhitekta profesijas reglamentāciju.

(2) Latvijas Arhitektu kolēģija darbojas saskaņā ar statūtiem.

(3) Latvijas Arhitektu kolēģija (turpmāk arī – kolēģija) pēc profesijas principa apvieno sertificētus arhitektus, lai rūpētos par savas profesijas prestižu, veicinātu arhitektu profesionālo izaugsmi, attīstītu profesionālos standartus profesijas un sabiedrības interesēs, pārstāvētu profesiju attiecībās ar sabiedrību, kā arī, lai izpildītu šajā likumā un citos likumos noteiktos uzdevumus.

(4) Kolēģija ir tiesīga pārstāvēt arhitektu profesijas viedokli, sadarboties ar valsts un pašvaldību institūcijām, kā arī piedalīties normatīvo aktu sagatavošanā un pilnveidošanā.

**11.pants. Kolēģijas institūcijas**

(1) Kolēģijas institūcijas ir:

1) kopsapulce;

2) padome;

3) profesionālās prakses uzraudzības komisija (turpmāk arī – komisija);

4) revīzijas komisija.

(2) Kolēģijas kopsapulce ir tiesīga izveidot struktūrvienības, nosakot to kompetenci.

**12.pants. Arhitektu dalība kolēģijā**

(1) Sertificēti arhitekti ir balsstiesīgi kolēģijā un ir tiesīgi piedalīties kolēģijas institūciju darbībā, ja vien viņu sertifikāta darbība nav apturēta.

(2) Arhitekti, kuriem saskaņā ar šo likumu ir tiesības lietot arhitekta nosaukumu, ir tiesīgi piedalīties kolēģijas izveidoto institūciju darbā, pamatojoties uz kolēģijas institūciju lēmumiem un šajā likumā noteiktajos gadījumos.

**13.pants. Kolēģijas finanšu līdzekļi**

Kolēģijas finanšu līdzekļus veido sertificētu arhitektu veiktās iemaksas padomes noteiktajā kārtībā un apmērā, kā arī finanšu līdzekļi, kas iegūti no citiem avotiem. Ja sertificēts arhitekts neveic šajā pantā paredzētos maksājumus, kolēģijas padome viņam anulē arhitekta sertifikātu šajā likumā noteiktajā kārtībā.

**14.pants. Kopsapulce**

(1) Kolēģijas kopsapulce:

1) apstiprina kolēģijas statūtus;

2) no sertificētu arhitektu vidus ievēlē padomes locekļus, padomes priekšsēdētāju un viņa vietnieku;

3) apstiprina sertificētu arhitektu ētikas un profesionālās rīcības kodeksu;

4) no sertificētu arhitektu vidus ievēlē profesionālās prakses uzraudzības komisiju;

5) no sertificētu arhitektu vidus ievēlē revīzijas komisiju;

6) apstiprina padomes darbības un budžeta izpildes pārskatu par laikposmu kopš iepriekšējās kopsapulces.

(2) Kopsapulci sasauc padome ne retāk kā reizi trijos gados.

(3) Kopsapulce ir tiesīga pieņemt lēmumus, ja tajā piedalās vairāk nekā trešā daļa no visiem sertificētiem arhitektiem kopsapulces norises dienā. Ja kopsapulcē kvoruma trūkuma dēļ nav iespējams ievēlēt kolēģijas institūcijas, tās saglabā savas pilnvaras līdz nākamajai kopsapulcei.

(4) Komersanti, kuriem kolēģijas padome atļāvusi lietot nosaukumu „arhitekta birojs” vai „arhitektu birojs”, ir tiesīgi kopsapulcei deleģēt vienu sertificētu arhitektu, kurš ir balsstiesīgs arī visu viņu deleģējošo attiecīgajā birojā praktizējošo sertificēto arhitektu vietā. Balsošanas pilnvarojumu noformē rakstveidā un iesniedz kolēģijas padomei vismaz vienu nedēļu pirms kopsapulces.

**15.pants. Padome**

(1)  Latvijas Arhitektu kolēģijas padome ir kolēģijas pārvaldes, uzraudzības un izpildu institūcija.

(2) Padomes sastāvā ir septiņi locekļi, kurus uz trīs gadiem ievēlē kolēģijas kopsapulce.

(3)  Padome pieņem lēmumus atklātā balsošanā ar vienkāršu balsu vairākumu. Balsīm sadaloties vienādi, izšķirošā ir priekšsēdētāja balss. Lēmums stājas spēkā nākamajā dienā pēc tā pieņemšanas, ja lēmumā nav noteikts citādi.

(4)  Padome:

1) pieņem lēmumu par uzņemšanu Latvijas Arhitektu kolēģijā, piešķirot arhitekta sertifikātu, ja pretendents atbilst normatīvajos aktos noteiktajām prasībām šāda sertifikāta iegūšanai, kā arī lemj par disciplinārsoda piemērošanu, sertifikāta atņemšanu un apturēšanu, pastāvīgi vai uz laiku izslēdzot personu no kolēģijas;

2) nosaka sertificētajiem arhitektiem obligāto iemaksu apjomu un kārtību;

3) apstiprina budžetu un iepriekšējā gada budžeta izpildes pārskatu;

4) pārzina kolēģijas organizācijas lietas;

5) pieņem zināšanai informāciju par tām personām, kuras apgūst arhitekta profesiju sertificētu arhitektu vadībā;

6) organizē un veic arhitektu sertificēšanu;

7) dod atļauju lietot nosaukumu „arhitekta birojs” vai „arhitektu birojs”;

8) uztur sertificētu arhitektu un arhitektu biroju sarakstu Būvniecības informācijas sistēmā;

9) uzrauga šajā likumā noteikto arhitekta ētikas pamatprincipu ievērošanu, izskatot sūdzības par sertificētu arhitektu profesionālo darbību;

10) izskata sūdzības, kas skar arhitektūras praksi pēc tam, kad tās izvērtējusi profesionālās prakses uzraudzības komisija, un profesionālās prakses uzraudzības komisijas ierosinātos jautājumus;

11) pārstāv sertificētus arhitektus attiecībās ar valsts un pašvaldību institūcijām, citām iestādēm un amatpersonām, kā arī sniedz atzinumus ar arhitektūru saistītos likumdošanas jautājumos un arhitektūras prakses jautājumos;

12) apstiprina sertificētiem arhitektiem saistošus norādījumus darba organizācijas jautājumos;

13) apstiprina arhitektu profesionālos standartus, labas prakses vadlīnijas un citus metodiskos materiālus;

14) veic citus uzdevumus, kas noteikti normatīvajos aktos.

(5) Šā panta ceturtajā daļā noteikto lēmumu pieņemšanā var piedalīties arhitekti, kuriem saskaņā ar šo likumu ir tiesības lietot arhitekta nosaukumu.

**16.pants. Profesionālās prakses uzraudzības komisija**

(1) Sertificēta arhitekta prakses uzraudzību veic profesionālās prakses uzraudzības komisija, kuru ievēlē kopsapulce. Komisijas locekļi no sava vidus ievēlē komisijas priekšsēdētāju.

(2) Komisija izskata sūdzības un izvērtē informāciju par sertificēto arhitektu darbību. Pēc jautājuma izskatīšanas komisija pati ir tiesīga piemērot brīdinājumu sertificētam arhitektam vai sniedz priekšlikumu padomei piemērot citus šajā likumā minētos disciplinārsodus.

(3) Izskatot sūdzību, komisija pieprasa sertificētā arhitekta rakstisku paskaidrojumu. Sūdzībā iesaistītā sertificētā arhitekta pienākums ir pēc Komisijas uzaicinājuma ierasties uz sūdzības izskatīšanas sēdi, kā arī sniegt rakstisku paskaidrojumu.

(4) Komisijai, veicot prakses uzraudzību, ir tiesības uzklausīt arī citu personu paskaidrojumus un prasīt lietpratēju atzinumus, pieprasīt ziņas un dokumentus no valsts un pašvaldību institūcijām, kā arī no citām iestādēm un amatpersonām.

**17.pants. Revīzijas komisija**

Latvijas Arhitektu kolēģija padomes finansiālo darbību kontrolē revīzijas komisija. Komisijas ziņojumu apspriež kopsapulcē. Revīzijas komisijas locekļi no sava vidus ievēlē komisijas priekšsēdētāju.

 **18.pants. Administratīvie akti**

Latvijas Arhitektu kolēģijas izdotos administratīvos aktus var pārsūdzēt Administratīvā procesa likumā noteiktajā kārtībā. Lēmuma pārsūdzēšana neaptur tā darbību.

**19.pants. Valsts amatpersonas statuss**

Par valsts amatpersonām likuma „Par interešu konflikta novēršanu valsts amatpersonu darbībā” izpratnē uzskatāms padomes priekšsēdētājs un profesionālās prakses uzraudzības komisijas priekšsēdētājs.

**IV nodaļa**

**Arhitekta profesionālā darbība**

**20.pants. Arhitekta profesija**

Arhitekta profesijas kā reglamentētās profesijas minimālās prasības profesionālās kvalifikācijas iegūšanai nosaka likums „Par reglamentētajām profesijām un profesionālās kvalifikācijas atzīšanu”.

**21.pants. Arhitekta izglītība Latvijas Republikā**

Arhitekta izglītība Latvijas Republikā iegūstama studijās, kuru kopējais izglītības iegūšanas ilgums augstskolā ir vismaz piecus gadus ilgas pilna laika studijas augstskolā akreditētā arhitektūras studiju programmā.

**22.pants Arhitekta profesionālās darbības veidi**

Arhitekts atbilstoši savām profesionālajām zināšanām, sertifikātam un tiesībām lietojot arhitekta nosaukumu var veikt būvju projektēšanu pilnībā vai kādā daļā, būvprojektu vadīšanu, piedalīties teritoriju attīstības plānošanā kā teritorijas plānotājs, pildīt ar arhitektūru vai teritorijas attīstības plānošanu saistītus amata pienākumus valsts vai pašvaldības institūcijās, kā arī veikt pedagoģisko, zinātniski pētniecisko darbu vai darbu plašsaziņas līdzekļos.

**23.pants. Arhitekta tiesības veikt profesionālo darbību un izmantot arhitekta nosaukumu**

(1) Arhitektam ir tiesības veikt profesionālo darbību bez arhitekta prakses sertifikāta būvniecības jomu regulējošajos normatīvajos aktos noteiktajos gadījumos, kā arī sniegt arhitekta pakalpojumus, strādājot sertificēta arhitekta vadībā.

(2) Arhitektam ir tiesības profesijas nosaukumu lietot amatā (dienestā, darbā) vai saimnieciskajā darbībā, kas ir saistīts ar arhitektūras jomu, bet neparedz būvju projektēšanu vai būvdarbus. Ja šā darba veikšanai tiek izmantots arhitekta nosaukums, to drīkst lietot saskaņā ar šā likuma 9.panta trešo daļu.

(3)  Šā panta pirmajā un otrajā daļā neminētos gadījumos arhitekta profesionālās darbības veikšanai nepieciešams arhitekta sertifikāts.

(4) Sertificēts arhitekts veic profesionālo darbību saskaņā ar rakstveida līgumu.

(5) Arhitekts nav ierobežots statusā, kādā viņš veic profesionālo darbību (darba līgums, ierēdņa amats, komersants, pašnodarbinātais).

(6) Tiesības amata (dienesta, darba) attiecībās vai saimnieciskajā darbībā izmantot arhitekta nosaukumu ir personām, kuras ir sertificēti arhitekti vai reģistrējušās radošas personas statusā šā likuma 9.panta otrajā daļā minētajā profesionālajā radošajā organizācijā.

**24.pants. Arhitekta autortiesības**

(1) Noslēdzot līgumu par arhitekta pakalpojuma sniegšanu, tajā iekļauj arī autortiesību jautājumus, tai skaitā attiecībā uz pasūtītāja tiesībām veikt izmaiņas būvprojektā un projektēt izmaiņas būvē pēc tās nodošanas ekspluatācijā.

(2) Arhitekts nedrīkst bez pamatota iemesla liegt piekrišanu pārveidot viņa projektēto būvi gadījumos, ja tas nemaina būves arhitektonisko veidolu.

(3) Arhitektūras konkursā autortiesību piederības jautājumus nosaka konkursa nolikums. Nolikumā neietver prasību, ka tā dalībnieks atsākas no autora mantiskajām tiesībām par labu trešajai personai jau ar projekta iesniegšanu.

**25.pants. Arhitekta ētikas pamatprincipi**

(1) Veicot profesionālo darbību, arhitekts ievēro un respektē starptautisko un nacionālo profesionālo organizāciju noteiktos ētikas un profesionālās rīcības principus.

(2) Arhitekts ar savu darbību veicina profesijas prestižu un cieņu, un, nodrošinot sabiedrībai vienlīdzīgas iespējas saņemt augstas kvalitātes pakalpojumus, nepieļauj nekāda veida diskrimināciju.

(3) Arhitekts darbojas likuma ietvaros un sabiedrības interesēs, apzinoties savas rīcības ietekmi uz sociālo, kultūras un dabas vidi.

(4) Arhitekts sniedz klientam neatkarīgu, objektīvu un profesionālu vērtējumu un veic savu darbu apzinīgi un kompetenti, ievērojot attiecīgos tehniskos un profesionālos standartus, atbilstoši līgumā noteiktajam apjomam un termiņiem.

(5) Arhitekts uzņemas tikai tādus darbus, kas atbilst viņa zināšanām, spējām un tehniskajiem resursiem, lai pienākumu pret klientu izpildītu maksimāli kvalitatīvi.

(6) Arhitekts veido savu profesionālo reputāciju, balstoties tikai uz saviem darbības nopelniem, vienlaikus atzīstot un uzticoties citu kolēģu veiktajam profesionālajam darbam.

(7) Arhitekts respektē savu kolēģu tiesības, atzīst viņu profesionālos ieguldījumus un nepieļauj negodīgu konkurenci vai interešu konfliktu. Izsakot viedokli par citu arhitektu darbiem, arhitekts necenšas tos diskreditēt, ļaunprātīgi vai negodīgi kritizējot.

**V  nodaļa**

**Sertificēts arhitekts**

**26.pants. Arhitekta patstāvīgās prakses tiesību iegūšana**

(1) Arhitekta sertificēšanu veic kolēģijas šajā likumā noteiktas institūcijas. Kolēģijai ir tiesības izveidot atsevišķas sertificēšanas sistēmas šā likuma 22.pantā noteiktajiem profesionālās darbības veidiem.

(2) Lai iegūtu arhitekta patstāvīgas prakses tiesības, attiecīgajai personai papildus šā likuma 21.pantā noteiktajam nepieciešams arhitekta prakses sertifikāts, kas apliecina pastāvīgai praksei nepieciešamo zināšanu un prasmju apguvi sertificēta arhitekta vadībā.

(3) Ja persona pretendē uz arhitekta sertifikāta iegūšanu, tiek veikta tās kompetences novērtēšana, kas ietver izglītības dokumentu un praktiskā darba pieredzes vai patstāvīgās prakses izvērtēšanu, kā arī kompetences pārbaudi.

(4) Ministru kabinets nosaka kārtību, kādā personai piešķir sertifikātu arhitektūras jomā, kā arī prasības, kādas izpildāmas sertifikāta iegūšanai.

**27.pants. Prasības sertificētam arhitektam**

(1) Sertificēts arhitekts savā profesionālajā darbībā ir neatkarīgs un ar nevainojamu reputāciju.

(2) Sertificēts arhitekts nedrīkst būt sodīts par tādiem noziedzīgiem nodarījumiem, kas būvniecību regulējošajos normatīvajos aktos noteikti kā šķērslis sertifikāta iegūšanai attiecībā uz ikvienu būvniecības speciālistu, izņemot gadījumus, kad persona ir reabilitēta, vai tai ir noņemta vai dzēsta sodāmība par minētajiem noziedzīgiem nodarījumiem.

(3) Sertificētam arhitektam saskaņā ar šo likumu noteiktā kārtībā un apjomā regulāri jāpaaugstina profesionālās kompetences līmenis, kā arī jāiesniedz kolēģijā informācija par patstāvīgo praksi.

**28.pants. Arhitekta patstāvīgā prakse**

(1) Sertificētam arhitektam patstāvīgajā praksē jāievēro normatīvie akti, šajā likumā noteiktie arhitekta ētikas pamatprincipi, sertificētu arhitektu ētikas un profesionālās rīcības kodekss, kā arī citi kolēģijas institūciju saistošie norādījumi.

(2) Sertificētam arhitektam jāpārzina uz viņu darbu attiecināmie normatīvie akti, noteiktie standarti, un pastāvīgo praksi jāveic ar atbilstošu profesionālo rūpību.

(3) Sertificēti arhitekti var veikt patstāvīgo praksi gan patstāvīgi kā pašnodarbinātie, gan kā darbinieki, gan valsts amatpersonas statusā.

**29.pants. Nosaukuma „arhitekta birojs” vai „arhitektu birojs” lietošana**

(1) Sertificēti arhitekti attiecīgā komersanta firmā, reklāmā un dokumentos ir tiesīgi lietot vārdus „arhitektu birojs” vai „arhitekta birojs”, ja komersanta vairākums kapitāldaļu pieder vienam vai vairākiem sertificētiem arhitektiem un tā galvenais darbības veids ir arhitektūras pakalpojumu sniegšana.

(2) Komersants informē kolēģijas padomi par visiem sertificētajiem arhitektiem, kuri pastāvīgo praksi veic attiecīgajā birojā, un arī sniedz izmaiņas šajā informācijā.

(3) Kolēģijas padome izvērtē komersanta atbilstību šā panta pirmajai daļai un lemj par atļauju lietot attiecīgo nosaukumu.

**30.pants. Arhitekta sertifikāta darbības apturēšana**

(1) Arhitekta sertifikātu aptur šādos gadījumos:

1) ja kolēģijas rīcībā ir informācija, ka sertificētam arhitektam kā drošības līdzeklis ir piemērots aizliegums tuvoties noteiktai personai vai vietai, vai noteiktas nodarbošanās aizliegums;

2) prokurors ir pieņēmis lēmumu sertificētu arhitektu saukt pie kriminālatbildības par noziedzīga nodarījuma izdarīšanu, kas būvniecību regulējošajos normatīvajos aktos noteikts kā šķērslis sertifikāta iegūšanai attiecībā uz ikvienu būvspeciālistu;

3) sertificēts arhitekts nav izpildījis šā likuma 27.panta trešajā daļā minētos pienākumus apjomā, kādu noteikusi kolēģijas padome;

4) sertificētam arhitektam, piemērojot disciplinārsodu – arhitekta sertifikāta apturēšana uz laiku līdz pieciem gadiem;

5) sertificēts arhitekts iesniedzis iesniegumu par sertifikāta darbības apturēšanu.

(2) Ja sertificēta arhitekta sertifikāts bijis apturēts ilgāk nekā divus gadus, un arhitekts vēlas to atjaunot, tiek veikta kompetences pārbaude.

**31.pants. Arhitekta sertifikāta atcelšana**

(1) Arhitekta sertifikātu atceļ šādos gadījumos:

1) uz nereabilitējoša pamata izbeigts kriminālprocess, kurš ierosināts pret sertifikāta turētāju par noziedzīgu nodarījumu, kas būvniecību regulējošajos normatīvajos aktos noteikts kā šķērslis sertifikāta iegūšanai attiecībā uz ikvienu būvspeciālistu;

2) spēkā stājies prokurora priekšraksts par sodu vai tiesas spriedums, ar kuru sertificēts arhitekts ir sodīts par noziedzīgu nodarījumu, kas būvniecību regulējošajos normatīvajos aktos noteikts kā šķērslis sertifikāta iegūšanai attiecībā uz ikvienu būvspeciālistu;

3) sertificēts arhitekts apzināti sniedzis nepatiesas ziņas, uz kuru pamata pieņemts lēmums par sertifikāta piešķiršanu;

4) piemērojot disciplinārsodu – arhitekta sertifikāta atcelšana;

5) sertificēts arhitekts ilgāk nekā divus gadus nav pildījis šā likuma 27.panta trešajā daļā minēto pienākumu apjomā, kādu noteikusi kolēģijas padome;

6) sertificēts arhitekts mēneša laikā pēc atgādinājuma nosūtīšanas nav samaksājis dalības maksu kolēģijā;

7) sertificēts arhitekts piecu gadu laikā atkārtoti sniedzis arhitekta pakalpojumus bez rakstveida līguma;

8) to lūdz sertificēts arhitekts, iesniedzot attiecīgu iesniegumu.

(2) Ja arhitekta sertifikāts atcelts, no jauna pretendēt uz sertifikātu var vienīgi tad, ja pretendents atbilst normatīvo aktu prasībām kļūšanai par sertificētu arhitektu un pagājuši vismaz pieci gadi no lēmuma par arhitekta sertifikāta atcelšanu spēkā stāšanās.

**VI nodaļa**

**Arhitektūras konkurss**

**32.pants. Arhitektūras konkursa mērķis**

Arhitektūras konkurss ir procedūra, lai, izmantojot vienlīdzīgu, anonīmu, radošu sacensību, iegūtu iespējami labāko projekta ideju vai metu pilsētas vai citas teritorijas plānošanas, arhitektūras vai būvniecības jomā.

**33.pants. Arhitektūras konkursu norises pamatnoteikumi**

(1) Arhitektūras konkursu rīko šādos gadījumos:

1) lai rastu risinājumus gadījumos, kad ēku vai būvju būvniecība paredzēta pilsētbūvnieciski svarīgās, nozīmīgās vai sarežģītās vietās;

2) projektējamā ēka vai būve paredzēta brīvai sabiedrības pieejai un būtiski ietekmē publisko ārtelpu, neatkarīgi no īpašuma piederības;

3) teritorijas attīstības plānošanas dokumentos noteiktajās vietās;

4) normatīvajos aktos noteiktajos gadījumos.

(2) Arhitektūras konkursus iedala pēc mērķa un organizēšanas veida. Arhitektūras konkurss var būt ideju konkurss vai metu konkurss. Arhitektūras ideju konkursa mērķis ir bez augstas detalizācijas iegūt iespējami labākos konkursa objekta risinājumus. Metu konkursa mērķis ir iegūt labāko projektu atbilstoši konkursa nolikumā definētajam uzdevumam un programmas prasībām.

(3) Konkursa noteikumu un citu sagatavoto materiālu apstiprināšanai, konkursam iesniegto projektu izskatīšanai, vērtēšanai un godalgu piešķiršanai izveido žūrijas komisiju, kuru nominē pirms konkursa izsludināšanas. Žūrijas komisija ir neatkarīga lēmumu pieņemšanā.

**34.pants. Arhitektūras konkursu norise**

 Ministru kabinets nosaka arhitektūras konkursu norises kārtību.

**VII nodaļa**

**Mākslas vai dizaina objekti publiskās būvēs**

**35.pants. Mākslas vai dizaina objektu izvietošanas mērķis**

Lai celtu publiskās vides kvalitāti un nodrošinātu augstvērtīgu arhitektoniski telpisko vidi, paredzama arī mākslas vai dizaina objektu iekļaušana, ietverot tos kopējās būves izmaksās publiskā iepirkuma vai publiskās un privātās partnerības gadījumos ēku vai pilsētvides būvniecības vai pārbūves gadījumos.

**36.pants. Mākslas vai dizaina objektu izvietošanas nosacījumi**

(1) Pasūtītājs nodrošina, ka ne mazāk kā viena simtdaļa no būvdarbu līguma cenas, bet ne vairāk kā 65 000 *euro* tiek izlietoti mākslas vai dizaina objektiem jaunbūvējamās publiskās būvēs vai publisku būvju pārbūvēs, ja publisku būvdarbu līguma paredzamā līgumcena ir 1,5 miljoni *euro* vai lielāka, un atbilst jebkuram no šādiem nosacījumiem:

1) būvdarbi vairāk nekā 50 procentu apjomā tiek finansēti no valsts vai pašvaldības budžeta līdzekļiem, tajā skaitā izmantojot publisko un privāto partnerību;

2) būve paredzēta publiskas personas institūcijai.

(2) Šā panta pirmajā daļā paredzētajos gadījumos mākslas vai dizaina objektu izvēli pasūtītājs veic, atbilstoši normatīvajiem aktiem rīkojot metu konkursu un nodrošinot, ka konkursa nosacījumi ir saskaņoti ar ēkas arhitektonisko un interjera koncepciju.

**VIII nodaļa**

**Disciplinārsodi**

**37.pants. Disciplinārpārkāpums**

Par sertificēta arhitekta disciplinārpārkāpumu uzskata rīcību, kas neatbilst normatīvajiem aktiem, labai profesionālajai praksei un rūpībai vai profesionālās ētikas normām, tajā skaitā gadījumos, kad nav pildīti vai pienācīgi pildīti normatīvajos aktos sertificētam arhitektam noteiktie profesionālie pienākumi.

**38.pants. Disciplinārsodu veidi**

(1) Sertificētam arhitektam par profesionālās darbības vai ētikas normu pārkāpumu var piemērot šādus disciplinārsodus:

1) brīdinājumu;

2) pienākumu veikt pirmstermiņa kompetences pārbaudi;

3) sertifikāta apturēšanu;

 4) sertifikāta atcelšanu.

(2) Par sertificēta arhitekta pieļautu disciplinārpārkāpumu piemēro brīdinājumu, ja vien šā likuma 39., 40. vai 41.pantā nav noteikts citādi.

 **39.pants. Sertifikāta atcelšana kā disciplinārsods**

Arhitekta sertifikāta atcelšanu kā disciplinārsodu piemēro, ja sertificēta arhitekta rīcības rezultātā radies vai varēja rasties būtisks cilvēka veselības, dzīvības vai vides apdraudējums.

 **40.pants. Sertifikāta apturēšana kā disciplinārsods**

Arhitekta sertifikāta apturēšanu kā disciplinārsodu piemēro šādos gadījumos:

1) nav konstatējami pierādījumi, ka būvspeciālists pats kontrolējis, vadījis vai tieši izpildījis darbus, par kuriem viņš parakstījies kā atbildīgais būvspeciālists;

2) pēc šā likuma 41.panta 1.punktā minētā pārbaudījuma sekmīgas nokārtošanas nākošo divu gadu laikā piemērots vismaz viens brīdinājums.

**41.pants. Pienākums veikt pirmstermiņa kompetences pārbaudi kā disciplinārsods**

Pienākumu veikt pirmstermiņa kompetences pārbaudi kā disciplinārsodu piemēro šādos gadījumos:

1) ja sertificētam arhitektam brīdinājums par profesionālās darbības pārkāpumiem piecu gadu laikā izteikts divas reizes;

2) ja ir saņemta informācija par vairākiem maznozīmīgiem sertificēta arhitekta pārkāpumiem, kas kopumā neietekmē būvprojekta, būvdarbu vai būvekspertīzes kvalitāti un liecina par viņa neatbilstošu profesionālo rūpību vai kompetenču, prasmju un zināšanu līmeni.

**Pārejas noteikumi**

1. Kultūras ministrs līdz 2021.gada 1.septembrim sasauc pirmo Latvijas Arhitektu kolēģijas kopsapulci kolēģijas institūciju ievēlēšanai. Kultūras ministrija oficiālajā izdevumā „Latvijas Vēstnesis” publicē un nosūta Būvniecības informācijas sistēmā paziņojumu par Latvijas Arhitektu kolēģijas kopsapulces norises laiku un vietu.

2. Sertificēti arhitekti, kuriem ir spēkā esoši (tajā skaitā sertifikāti, kuriem apturēta darbība) kopsapulces sasaukšanas dienā, uzskatāmi par Latvijas Arhitektu kolēģijas biedriem ar balsstiesībām.

 3. Personas, kuras saņēmušas arhitekta prakses sertifikātu līdz šā likuma spēkā stāšanās dienai, ir tiesīgas turpināt patstāvīgu praksi, ja tās atbilst šā likuma prasībām.

 4. Deleģējuma līgumi par arhitektu prakses tiesību piešķiršanu un profesionālās prakses uzraudzību ir spēkā ne ilgāk kā līdz 2021.gada 31.decembrim. Par minēto uzdevumu veikšanu uzkrātā maksa atbilstoši grāmatvedības un finanšu datiem uz 2021.gada 31.decembrim tiek nodota Latvijas Arhitektu kolēģijai un izlietojama tikai arhitekta sertificēšanas un prakses uzraudzības funkcijai.

 5. Šā likuma VII nodaļa stājas spēkā 2023.gada 1.janvārī.

6. Ministru kabinets līdz 2021.gada 1.jūnijam izdod šā likuma 6.panta pirmajā daļā, 26.panta ceturtajā daļā un 34.pantā paredzētos noteikumus.

Likums stājas spēkā 2021.gada 1.jūnijā.

Kultūras ministrs N.Puntulis

Vīza: Valsts sekretāra p.i. B.Zakevica

Purviņa 67330249

Dzintra.Purvina@km.gov.lv